钦定古今图书集成/明伦汇编/闺媛典/第335卷 > 唐暨潜妻陈氏
## 钦定古今图书集成/明伦汇编/闺媛典/第335卷 > 唐暨潜妻陈氏

按《墨庄漫录》，唐暨潜亨，质肃公犹子，余母之舅也。早
退隐居襄阳，著《春秋政典》，以《周官》定臧否，邹志完为
序。娶陈氏，蜀人，令德纯茂，尤工文章。大观中，先君为
郡学官，代还时，以诗送别余母。一云：“念别每惊魂，流
年多病身。惟我延陵子，情真意更亲。分携无泪尽，望
远起愁新。老眼将何暖，音书不厌频。”二云：“雪意乱江
云，江梅渐放春。雁归人去后，愁与岁华新。荣路君方
振，园居我岂贫。惟馀忧我念，相忆莫沾巾。”